**Zápisnica z riadneho zasadnutia Rady školy**

**Deň a čas konania:** 30.03.2017, 17:00 hod.

**Miesto konania:** ZŠ A. Dubčeka, Majerníkova 62, Bratislava

**Prítomní:**

členovia rady školy: Kamil Zeman (ďalej tiež „p. Zeman“)

Juraj Kmeťko (ďalej tiež „p. Kmeťko“)

Zdeněk Borovička (ďalej tiež „p. Borovička“)

Richard Savčinský (ďalej tiež „p. Savčinský“)

Lenka Nemcová (ďalej tiež „p. Nemcová“)

Alžbeta Morbacherová (ďalej tiež „p. Morbacherová“)

Jana Gregorovičová (ďalej tiež „p. Gregorovičová“)

Martin Grondžák (ďalej tiež „p. Grondžák“)

Marika Chowaniecová (ďalej tiež „p. Chowaniecová“)

Helena Kačurová (ďalej tiež „p. Kačurová“)

(v ďalšom texte spolu tiež „prítomní členovia RŠ“)

prizvaní: Pavol Bernáth (ďalej tiež „p. Bernáth“)

Zita Andrýsková (ďalej tiež „p. Andrýsková“)

(v ďalšom texte spolu tiež „prítomní“)

So súhlasom a za prítomnosti všetkých prítomných členov RŠ sa uskutočnilo riadne zasadnutie rady školy s nasledovným programom:

1. Otvorenie zasadnutia a kontrola uznášaniaschopnosti
2. Prezentácia, voľba zapisovateľa a overovateľa zápisnice
3. Priebežná informácia vedenia školy o pedagogicko-organizačnom a materiálno-technickom zabezpečení výchovno-vzdelávacieho procesu, všeobecné zhodnotenie za mesiace 11/2016 až 02/2017 a informácia o priebehu a príprave rekonštrukcie bazéna
4. Správa a zhodnotenie pôsobenia (naplnenie cieľov) riaditeľa od júna 2015
5. Rôzne
6. Záver

**K bodu 1. programu:**

Zasadnutie rady školy (ďalej tiež „zasadnutie“) otvoril predseda rady školy (ďalej tiež „Rada“) p. Zeman a konštatoval, že termín a program zasadnutia bol oznámený prítomným a všetci prítomní vyjadrujú súhlas s termínom, programom, miestom konania zasadania a formou oznámenia a prehlasujú, že zasadanie je uznášaniaschopné.

**K bodu 2. programu:**

P. Zeman predniesol návrh na voľbu zapisovateľa a na voľbu overovateľa zápisnice. Za zapisovateľa navrhol zvoliť p. Kačurovu a za overovateľa zápisnice navrhol zvoliť p. Gregorovičovu.

Následne prítomní pristúpili k hlasovaniu.

Výsledky hlasovania:

ZA Kamil Zeman, Juraj Kmeťko, Zdeněk Borovička, Lenka Nemcová, Alžbeta Morbacherová, Richard Savčinský, Marika Chowaniecová, Martin Grondžák

PROTI nikto

ZDRŽAL SA Jana Gregorovičová, Helena Kačurová

Zasadanie kvalifikovanou väčšinou hlasov prijalo:

**Uznesenie č. 1**

**Prítomní na zasadnutí zvolili za zapisovateľa Helenu Kačurovu a za overovateľa zápisnice Janu Gregorovičovu.**

**K bodu 3. programu:**

Slova sa ujal p. Bernáth, riaditeľ školy, ktorý v rámci prerokovania tohto bodu programu prítomných informoval o ukončení rozpočtového roku 2016.

P. Bernáth prítomných ďalej informoval o

* organizácii konca prvého polroka školského roka 2016/2017, ktorému predchádzala Klasifikačná porada za 1. polrok zo dňa 25. 1. 2017
* odchode 2 pedagógov do penzie
* zorganizovaní vianočného jarmoku, vianočnej akadémie, fašiangového karnevalu, besedy s Danielom Hevierom
* preinvestovaní sumy cca. 12.000,-€ z vlastných zdrojov za dokúpenie nových školských lavíc a interiérového nábytku pre celý prvý stupeň
* zakúpení edukačného softvéru (5 programov) pre prvý stupeň s použitím pre dataprojektory
* realizovaní prác pre inštaláciu pece pre keramický krúžok Združením rodičov

Pán Bernáth tiež informoval o uhradení všetkých faktúr v lehotách splatnosti a pokračoval v informovaní o:

* preplatku za elektrinu a plyn a o nedoplatku za teplo, voči ktorému podal riaditeľ námietku a požiadal mestskú časť o zaslanie výpočtov refundácie energií
* skutočnosti, že vedenie školy požiadalo o nacenenie výmeny svietidiel v šatni za LED trubice, čo by viedlo k úspore energií
* oprave konvektomatu v školskej jedálni zriaďovateľom
* nutnosti zabezpečiť zriaďovateľom do ŠJ elektrické trúby a kotol
* zakúpení hrncov, batérií, horákov do ŠJ z vlastných zdrojov školy
* rekonštrukcii spojovacej chodby, nakoľko vplyvom počasia došlo k popraskaniu podlahy a z bezpečnostných dôvodov je spojovacia chodba zatvorená. Zatiaľ nie je známy časový harmonogram opravy. MČ nacenila opravu na 32 000,- EUR vrátane zateplenia
* rekonštrukcii zriaďovateľom sociálnych zariadení a telocvične na -1. podlaží. MČ plánuje zrekonštruovať priestory za cca 20 000,- EUR
* nefunkčnosti 2 stúpačiek a kúrenia
* poruchách na kúrení, ktoré spôsobili zatečenie tried a kabinetov
* nutnosti vymaľovať triedy a kabinety (poslednýkrát maľované v r.1993 ,vytopené)
* dovážaní stravy individuálne súkromným subjektom CENADA a ESPRIT prostredníctvom súkromného subjektu, pričom vyjadrenie Regionálneho úradu verejného zdravotníctva Bratislava zo dňa 9.3.2017 konštatuje, že: „z hľadiska ochrany a podpory zdravia ľudí školského veku neodporúča zabezpečenie stravy pre žiakov uvedeným spôsobom počas celého roka. Tento spôsob dovozu a podávania pokrmov je vhodný na príležitostný, krátkodobý spôsob stravovania (v prípade technických dôvodov alebo havárie v ŠJ).“
* nedoplatku za energie športového klubu MBK Karlovka vo výške 3.203,39 €, pričom o tejto skutočnosti informoval mestskú časť a zároveň požiadal MBK Karlovka o dodanie harmonogramu víkendových zápasov a tréningov za obdobie september 2017 až január 2018 ,a to v lehote do 30.06.2017
* spolupráci s Centrom pedagogicko-psychologického poradenstva a prevencie BA IV a pravidelnom organizovaní prednášok vo 8. ročníku, 5. ročníkoch a vo vybraných triedach na 1. stupni ZŠ
* prijatí 2 nových pedagógov

P. Bernáth ďalej informoval, že 08.02.2017 prebehla na škole tematická inšpekcia na zistenie úrovne dosiahnutých kompetencií žiakov v oblasti čitateľskej gramotnosti, pričom zistenia ukázali, že žiaci dosiahli lepšie výsledky vo všetkých častiach testu ako bol národný priemer SR, výrazne lepšie výsledky mali v úlohách na integráciu a interpretáciu myšlienok (o 15 % viac ako národný priemer SR).

Dňa 27.02.2017 bola v školskej jedálni pri základnej škole vykonaná Regionálnym úradom verejného zdravotníctva SR hygienická kontrola s výsledkom, že školská jedáleň má vyhovujúcu úroveň. Diétne stravovanie z kapacitných dôvodov nie je ŠJ schopná variť.

P. Bernáth pokračoval v informovaní, že škola spolu so združením rodičov sa zapojila do projektu Ministerstva vnútra SR „Prevencia kriminality“ (dotácia vo výške 9 000,- EUR), ktorého prvá prednáška sa uskutoční 06.04.2017.

V procese riešenia je europrojekt v spolupráci s MČ KV na vybudovanie odborného jazykového laboratória a učebne chémie.

Dňa 05.04.2017 na škole prebehne testovanie žiakov 9. ročníkov z predmetov matematika a slovenský jazyk. Náhradný termín testovania bude 20.4 na gymnáziu Metodova.

Dňa 08.04.2017 sa uskutoční upratovanie okolia školy organizované v spolupráci s miestnym úradom MČ KV a Združenia rodičov a zástupcov žiakov na ZŠ A. Dubčeka.

Dňa 11.04.2017 bude opätovne na škole zorganizovaný deň otvorených dverí. Bližšie informácie budú zverejnené na stránke školy.

Dňa 21.04. – 22.04. prebehne na škole zápis žiakov do prvého ročníka (učiteľky prvého stupňa prezentovali školu na triednych aktívoch v materských školách).

P. Bernáth ďalej pokračoval v informovaní o stave bazéna. Vedenie školy čaká na vyjadrenie MČ KV. Veľkú iniciatívu za obnovenie prevádzky bazéna vyvíja aj Združenie rodičov a zástupcov žiakov na ZŠ A. Dubčeka (2% z príjmov pre obnovu bazéna poukázali aj zamestnanci školy).

Následne prítomní pristúpili k hlasovaniu.

Výsledky hlasovania:

ZA Kamil Zeman, Juraj Kmeťko, Zdeněk Borovička, Richard Savčinský, Lenka Nemcová, Alžbeta Morbacherová, Jana Gregorovičová, Martin Grondžák, Marika Chowaniecová, Helena Kačurová

PROTI nikto

ZDRŽAL SA nikto

Zasadanie jednomyseľne všetkými hlasmi prijalo:

**Uznesenie č. 2**

**Rada školy berie na vedomie informácie od vedenia školy podľa bodu 3, oceňuje snahu vedenia o ekonomickú stabilizáciu školy, jej promptne reagovanie na, žiaľ, neustále vznikajúce problémy a snahu o skvalitnenie výchovno-vzdelávacieho procesu i materiálno-technického zabezpečenia školy.**

**Zároveň Rada školy žiada miestny úrad konať vo veci nedoplatku MBK Karlovka. Na základe záujmu o využívanie veľkej telocvične aj inými subjektami zabezpečiť časový harmonogram MBK Karlovky v čase víkendov a sviatkov minimálne pol roka dopredu.**

**Rada školy zároveň žiada mestský úrad, aby sa venoval problematike stravovania v objekte Majerníkova 60 z hygienických dôvodov.**

**Rada školy zároveň žiada mestskú časť, aby venovala zvýšenú pozornosť kritickému stavu kuchyne – väčšina spotrebičov má približne 20 rokov.**

**Rada školy poverila p. Bernátha požiadať mestskú časť o vymaľovanie priestorov školy, nakoľko boli celkovo poslednýkrát vymaľované v roku 1993 a havarijný stav stúpačiek a radiátorov spôsobil ich zatečenie.**

**K bodu 4. programu:**

Slova sa ujal p. Bernáth, riaditeľ školy, ktorý v rámci prerokovania tohto bodu programu podal informáciu o svojom pôsobení vo funkcii riaditeľa. Prítomných informoval o napĺňaní svojich stanovených cieľov:

* prírodovedné zameranie školy, zakotvené v upravenom Školskom vzdelávacom programe
* možnosť 2. cudzieho jazyka od 6. ročníka. Alternatíva s hodinou technickej alebo informatickej výchovy (v prípade rekonštrukcie bazéna – plávania)
* odbornosť vo vyučovaní informatiky a informatickej výchovy (dvaja učitelia INF)
* bohatá rôznorodosť krúžkov pre žiakov (cca 30)
* spolupráca s CPPPaP BA IV
* pravidelné organizovanie gremiálnych porád (iniciatíva učiteľov), teambildingov, traja učitelia adaptačné vzdelávanie, pravidelné hospitácie
* aktívne sa zapájanie do mnohých projektov samostatne, ale aj v spolupráci so

 ZRPŠ a MČ KV

* prezentácia školy v novinách, na webových stránkach, akciách MČ
* orientácia na partnerov: rodičia, ZRPŠ, MČ KV, MŠ, SŠ...
* zlepšovanie materiálno-technického zabezpečenia vybavenosti školy z vlastných zdrojov i za pomoci MČ KV A ZRPŠ, skrášľovanie prostredia i okolia školy
* podpora exkurzií, výletov, ŠVP, LVVP

Následne prítomní pristúpili k hlasovaniu.

Výsledky hlasovania:

ZA Kamil Zeman, Juraj Kmeťko, Zdeněk Borovička, Richard Savčinský, Lenka Nemcová, Alžbeta Morbacherová, Jana Gregorovičová, Martin Grondžák, Marika Chowaniecová, Helena Kačurová

PROTI nikto

ZDRŽAL SA nikto

Zasadanie jednomyseľne všetkými hlasmi prijalo:

**Uznesenie č. 3**

**Rada školy berie na vedomie informácie od vedenia školy podľa bodu 4.**

**K bodu 5. programu:**

P. Grondžák informoval Radu o potrebe osvetlenia bočného a zadného priestoru v okolí školy a pod spojovacou chodbou.

P. Grondžák informoval Radu o tom, že autá parkujú v spodnej časti námestia pred školou (na hranici basketbalového ihriska).

P. Zeman požiadal o vyjadrenie, či škola plánuje aktivity cez letné prázdniny.

P. Zeman informoval, že registruje záujem približne 20 detí o dietické stravovanie na tejto škole.

Následne prítomní pristúpili k hlasovaniu.

Výsledky hlasovania:

ZA Kamil Zeman, Juraj Kmeťko, Zdeněk Borovička, Richard Savčinský, Lenka Nemcová, Alžbeta Morbacherová, Jana Gregorovičová, Martin Grondžák, Marika Chowaniecová, Helena Kačurová

PROTI nikto

ZDRŽAL SA nikto

Zasadanie jednomyseľne všetkými hlasmi prijalo:

**Uznesenie č. 4**

**Rada školy poveruje p. Bernátha opätovne žiadať mestskú časť KV o zabezpečenie osvetlenia v okolí školy-pod spojovacou chodbou, v zadnom priestore školy, nakoľko je toto miesto veľmi nebezpečné a došlo tam aj k úrazu.**

**Rada školy poveruje zástupcov za zriaďovateľa požiadať mestskú časť KV o vyjadrenie k parkovaniu áut pod basketbalovým ihriskom, resp. na ploche basketbalového ihriska (pod školou) a o zabezpečenie nápravy, nakoľko takto parkujúce autá ohrozujú bezpečnosť žiakov ako aj obyvateľov mestskej časti.**

**Rada školy poveruje p. Bernátha informovať o možnostiach aktivít školy počas letných prázdnin v lehote do 31.05.2017.**

**Rada školy poveruje p. Bernátha preveriť možnosti dietického stravovania na škole a následne v lehote do 31.05.2017 podať o tejto skutočnosti informáciu.**

**K bodu 6. programu:**

Nakoľko bol program zasadnutia vyčerpaný, pán Zeman prítomným poďakoval za účasť a zasadnutie ukončil.

Túto zápisnicu spísala Helena Kačurová po ukončení zasadnutia z poznámok, ktoré si počas zasadnutia zaznamenala.

V Bratislave, dňa 30.03.2017 V Bratislave, dňa 30.03.2017

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Helena Kačurová Jana Gregorovičová

zapisovateľka overovateľ zápisnice